Frode Sørensen (S), 2002-11-12:
Ja, det er lige før, vi sætter ny rekord i salen, men det skal nu ikke komme dem til skade, som er til stede her, heller ikke ministeren, der har haft en lang dag.
Det, jeg hører, er sådan set, at det er et brandgodt forslag.
Enhedslisten synes, at vi skulle stramme det på et par steder, det vil vi gerne være med til at se på i udvalgsarbejdet.
Vi har kun ét eneste problem heromkring.
Det er, at der er et forslag nede fra EU, som ingen af os rigtig kender noget til, men hvis jeg forstår det rigtigt ud fra det fremsatte, så kan det tillempes, så det egentlig passer med det forslag, vi lægger frem her.
Så har vi det store problem
i denne forbindelse, nemlig at se, om vi kan skaffe de her 10-11 mio. kr., sådan at forslaget kan nå frem. Jeg vil nu alligevel tillade mig, selv om vi er langt henne på aftenen, at sige nogle få ting omkring det forslag, som Socialdemokratiet og Det Radikale Venstre har fremsat, for vi ønsker at videreføre den erhvervsstrategi, som blev formuleret inden for rammerne af det såkaldte dk.21, der jo åbenbart, kan vi sige, nyder interesse og opmærksomhed, men hvor økonomien er med til at sætte en stopper for dét.
Formålet er at skabe en gennemsigtighed og en åbenhed om selskabernes ejerforhold og stramme grebet om tendenserne til enhver form for økonomisk kriminalitet.
Når jeg har læst forhandlingerne fra de sidste gange, har alle partierne været enige om, at vi skal sikre, at vi gør noget ved den økonomiske kriminalitet. Derfor foreslår vi, at selskabsregistret under Erhvervs- og Selskabsstyrelsen nu optager fakta om ejerskaber af over 5 pct.s ejerandel i de danske aktie- og anpartsselskaber.
Vi ser altså virkelig et stærkt behov for at skabe denne her åbenhed, skabe tillid til hele vores værdipapirmarked, sådan at vi kan tiltrække investorerne, og her handler det jo i meget, meget høj grad om, at de skal have tillid til det her marked.
Så vi mener faktisk, at ved at øge informationsniveauet om selskaber er vi også med til at styrke aktiekulturen, vi er med til at sikre, at tilliden til selskaberne vokser, i kraft af at flest mulige forhold omkring selskaberne er offentligt tilgængelige.
Det vil som sagt gavne både aktionærer, investorer og kreditorer, og det må absolut være en fordel, at alle kan se, hvem der reelt ejer et selskab.
Vi kender f.eks. pensionskassernes interesse i at investere også i danske aktier, og der er ingen som helst tvivl om, at den interesse vil blive endnu større, også i de mindre selskaber, når der er fuld åbenhed. I dag, hvor der er snævre grænser for åbenhed omkring ejerforholdene, er forholdet jo, at vi meget gerne vil sammenligne os med brødrefolkene Norge, Sverige og Finland, som har en større åbenhed end den, vi har her.
Det fremgår af den ekspertundersøgelse vedrørende åbenhed om aktiebesiddelser fra december 2000, som er udarbejdet og bestilt af Økonomiministeriet. Jeg vil også henvise til de konklusioner, der ligger i den rapport, nemlig at den større lukkethed omkring ejerforholdene i Danmark kan medvirke til, at vi får problemer med at tiltrække de nødvendige midler til investeringen.
Den økonomiske kriminalitet vil jeg så også henvise til.
Det er Koordineringsudvalget til bekæmpelse af økonomisk kriminalitet mod det offentlige, det såkaldte Økokrim-udvalg
under Skatteministeriet, hvor rapporten helt klart anbefaler, at der bør skabes et offentligt ejerregister over aktionærer og anpartshavere med henblik på at styrke bekæmpelsen af økonomisk kriminalitet mod det offentlige.
Dette udvalgsarbejde fik så også støtte fra det af Justitsministeriet nedsatte Brydensholt-udvalg vedrørende kriminalitet og datakriminalitet.
Summa summarum, hvis vi fik det her på plads,
er der for mig ingen som helst tvivl om, at det vil være med til at sikre, at de 11 mio. kr., vi har som en engangsinvestering i at få et sådant register op at stå, vil blive tjent ind mange gange i form af de penge, som staten undgår at blive snydt for i tiden fremover.
Jeg ser frem til, at vi får et godt udvalgsarbejde om de her ting.
Jeg ser frem til, at vi får dette forslag fra det udvalg i EU, som jeg ikke skal udtale navnet på - jeg har kendt det, men jeg har ikke noteret det ned her i dag - men det kan være, at ministeren kan nævne det over for mig senere.
Og så håber vi, at man, også dem, der ikke var til stede, læser referatet af dette møde i morgen - ellers må vi tage debatten en gang til under andenbehandlingen.